Pouk na daljavo

**GLASBENA UMETNOST, 7. razred (7 05)**

23. aprila 2020

***Spoštovani učenci!***

***Po desetem maju moram pridobiti ocene, zato bomo ta in prvi teden v maju utrjevali. Kako vas bom ocenil, se bomo še dogovorili. Zaenkrat vam pošiljam nekaj vprašanj in odgovorov; upam, da vam bo v pomoč pri učenju. Opozarjam, da to niso vsa vprašanja, ki jih lahko dobite pri ocenjevanju. Posvetite se vsemu, kar je v učbeniku v kvadratkih in v odebeljenem tisku. Vprašanja bodo ista ali podobna tistim, ki jih slišite pri običajnem pouku in ocenjevanju.***

1. **Koliko je stara paleolitska piščal, ki so jo arheologi našli v jami Divje babe v dolini reke Idrijce in kaj sklepamo po tej najdbi?**

Stara je približno 45 000 let in sklepamo, da je glasba človeka spremljala že v pradavnini.

1. **Kako vemo, kakšne inštrumente so igrali v Starem Egiptu?**

To sklepamo po najdenih freskah v grobnicah in najdbah v piramidah.

1. **Katera glasbila so imeli v Starem Egiptu?**

Harfe, in druga brenkala, aulos in druga pihala, najrazličnejša tolkala.

1. **Kaj je aulos?**

Aulos je komplet dveh piščali, na kateri so igrali hkrati. To nam potrjuje, da so v Stari Grčiji že poznali večglasje.

1. Kaj je lira?

Starodavno brenkalo v obliki črke »U«.

1. Kdo je bil Pitagora in zakaj je pomemben za glasbo?

Pitagora je bil grški matematik, ki se je ukvarjal z raziskovanjem tonskih višin in zvočnega nihanja.

1. Kdo je bil Gregor Veliki?

Rimski papež, ki je začel s koralnim petjem, zato se tak način petja imenuje po njem.

1. V katerih lestvicah so pisani gregorijanski korali?

Pisani so v modalnih lestvicah ali modusih.

1. Naštej moduse!

Dorski, frigijski, lidijski, miksolidijski, eolski, lokrijski, jonski.

1. Kako se imenuje srednjeveški glasbeni zapis in kaj je značilno zanj?

Imenuje se kvadratna notacija, značilno pa je, da so note štirioglate in zapisane v štiričrtnem sistemu.

1. Kdo je bil Gvido iz Arezza?

Glasbenik, ki si je na osnovi latinske himne Sv. Janezu izmislil solmizacijske zloge, ki jih je z roko nakazoval pevcem, da so vedeli, katere tone morajo peti, saj so bile knjige, iz katerih bi lahko peli, takrat še prava redkost.

1. Kdo je napisal Carmino Burano in kaj je to?

Napisal jo je Carl Orff, gre pa za kantato na srednjeveško besedilo, ki opisuje življenje v srednjem veku. Pisana je za veliki simfonični orkester, mešani zbor, otroški zbor in soliste. Obstajajo najrazličnejše priredbe tega dela.

1. Kaj so trubadurji in troverji?

Potujoči pevci, ki so se preživljali z izvajanjem glasbe. Delovali so po gradovih in bogatih meščanskih hišah.

1. Kaj je kanon?

Kanon je ena prvih oblik večglasja, pri kateri se ista melodija v zamiku vsaj dvakrat identično ponovi.

1. Kaj je renesansa?

Glasbeno obdobje, ki pomeni preporod. V tem času je prišlo do razcveta vokalne in inštrumentalne glasbe.

1. Kaj je motet, madrigal?

Motet je vokalna skladba z duhovno vsebino, madrigal pa vokalna skladba s posvetno vsebino.

1. Kaj je homofonija?

Homofonija je način skladanja, pri katerem je en glas najpomembnejši in prinaša melodijo (navadno je to zgornji glas), ostali glasovi pa ga dopolnjujejo in so v podrejenem položaju.

1. Kaj je polifonija?

Pri polifoniji gre za več med seboj enakovrednih glasov, od katerih vsak prinaša svojo melodijo, vendar so na osnovi kontrapunkta usklajeni tako, da tudi skupaj zvenijo pravilno in sozvočno (konsonančno).

1. Kdo je Klemen Ramovš?

Slovenski glasbenik, ki se ukvarja z izvajanjem in odkrivanjem renesančne in stre glasbe nasploh. Sicer pa je sin pokojnega skladatelja Primoža Ramovša.

1. Kaj je pavana in saltarelo.

Gre za dva renesančna plesa; pavana je počasna in slovesna, saltarelo pa hiter in živahen.